**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa vyhlasuje chránený areál Horný tok Výravy (ďalej len „návrh nariadenia vlády“) podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu (CHA) Horný tok Výravy je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlási územie európskeho významu SKUEV0763 Horný tok Výravy, ktoré bolo zaradené do národného zoznamu území európskeho významu schváleného v roku 2011 vládou Slovenskej republiky a v roku 2013 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení opatrenia č. 1/2017 a do vykonávacieho rozhodnutia Komisie č. 2013/22/EÚ zo 16. novembra 2012, ktorým sa prijíma šiesty aktualizovaný zoznam lokalít európskeho významu v alpskom biogeografickom regióne (Ú. v. EÚ L 24, 26.1.2013) (ďalej len „vykonávacie rozhodnutie 2013/22/EÚ“). Vykonávacie rozhodnutie 2013/22/EÚ bolo ďalej aktualizované a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021).

Účelom vyhlásenia CHA Horný tok Výravy je zabezpečenie priaznivého stavu predmetu ochrany CHA Horný tok Výravy, ktorým je prioritný biotop európskeho významu a biotopy štyroch druhov živočíchov európskeho významu. Ciele ochrany sú stanovené v projekte ochrany spracovanom ako podklad na vyhlásenie CHA Horný tok Výravy a sú rozpracované v programe starostlivosti. Program starostlivosti o CHA Horný tok Výravy je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/pochavyrava/>.

Výmera CHA Horný tok Výravy je 19,47 ha. Pre celý CHA Horný tok Výravy je navrhnutý druhý stupeň ochrany podľa § 13 zákona. Ochranné pásmo sa nevyhlasuje. CHA Horný tok Výravy sa nachádza v Chránenom vtáčom území Laborecká vrchovina.

Zámer vyhlásiť CHA Horný tok Výravy bol v zmysle § 50 zákona oznámený Okresným úradom Prešov. Pripomienky k zámeru zo strany dotknutých subjektov boli prerokované a zapracované do materiálu.

Ministerstvo životného prostredia Slovenskej republiky prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky ako aj  pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice CHA Horný tok Výravy v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. august 2021.